奉使契丹二十八首 傷足
作者：蘇轍
朝代：宋

paragraphs: 少年謬聞道，直往寡所疑。
不知避礙險，造次逢顛危。
中歲飽憂患，進退每自持。
長存鄙夫計，未免達士嗤。
前日使胡罷，晝夜心南馳。
中塗冰塞川，滉漾無津涯。
僕夫執轡前，我亦忘止之。
馬眩足不禁，拉然卧中坻。
異域非所息，據鞍幾不支。
昔嘗誦楞嚴，聞有乞食師。
行乞遭毒刺，痛劇侵肝脾。
念覺雖覺痛，無痛痛覺知。
念極良有見，遂與凡夫辭。
我今亦悟此，先佛豈見欺。
但爾不即證，欲往常遲遲。
咄哉後來心，當與初心期。